På gågaden i Aalborg ser det meste ud, som det gjorde før corona. En ting er imidlertid kommet for at blive. Du pumper den ud i håndfladen, og efterfølgende gnider du den rundt i håndfladen og mellem fingrene. Nemlig håndspritten. Og den har de fleste butikker i Aalborg valgt at beholde, selvom det ikke er et lovkrav. Det er i hvert fald det billede, der tegner sig, efter TV2 Nord besøgte en stribe butikker torsdag middag. - Jeg synes, det er en god idé og håber, at det varer ved, siger Kim Prech, der er inde at shoppe i Aalborg. Butikker mærker efterspørgsel Han står langt fra alene med den holdning. Butikkerne mærker i høj grad, at kunderne har taget håndspritten til sig. - Jeg synes, de er gode til at bruge det, når de kommer ind i butikken, lyder det fra Emil Poulsen, der er medejer af tøjbutikken, Boxen. - Vi oplever, at kunderne bruger det hver dag. Hver gang de kommer herind, bruger de flittigt håndspritten, siger Lise Munk Madsen, farmakonom hos Løve Apoteket i Aalborg. Ikke et krav Siden 1. september har det ikke været et krav, at der skal stå sprit fremme i butikkerne, men alligevel er det langt de fleste steder stadig tilfældet. - Det kræver ikke så meget. Det er lige at fylde beholderen op en gang om dagen. Det tager to minutter, og så er det overstået, siger Emil Poulsen. Hos Løve Apoteket tror Lisa Munk Madsen, at folk er ekstra opmærksomme på at få sprittet af hos dem. - Der kommer syge og forkølede mennesker herind, så folk har måske en anden tilgang til håndspritten her end eksempelvis i supermarkederne, fortæller hun. Selvom spritstanderne findes i butikkerne, så er det forskelligt, hvor meget folk får dem brugt. - Hvis jeg skal i Normal og købe en shampoo, så nej, så spritter jeg nok ikke af, siger Rasmus Bergqvist Heuch fra gågaden. Men bedømt ud fra TV2 Nords besøg ved middagstid i Aalborg, så er langt de fleste glade for, at håndspritten ikke er blevet udfaset.

Opsummering:
De fleste butikker vælger at beholde håndspritten ved indgangen, selvom det ikke længere er et lovkrav.